ועדת החוקה, חוק ומשפט, כנסת 24, פרוטוקול מספר 103, 2021-11-08 09:00

גלעד קריב: בוקר טוב לכולם.

גלעד קריב: אנחנו נמצאים בדיון בתקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מקום ציבורי או עסקי והוראות נוספות).

גלעד קריב: יש לפנינו שני סטים של התקנות, אנחנו נפנה מייד ליועצת המשפטית שתציג את המסגרת שאנחנו נמצאים בה.

גלעד קריב: אני מבין שאנחנו נמצאים כאן עם שני סטים של אותן התקנות, אז רק תסבירו למה אנחנו צריכים לאשר גם את תיקון מס' 7 ולא רק את תיקון מס' 8.

אפרת חקאק: תיקון מס' 7 הוא התיקון שכבר קבע, ביטל את הגבלת התפוסה על חלק מהמקומות בשטח הפתוח, ותיקון מס' 8 הוא התיקון שמאריך את התקנות עד 11 בנובמבר, שזה או-טו-טו.

אפרת חקאק: אם הוועדה לא מאשרת עכשיו גם את תיקון מס' 7, אז התיקון עולה למליאה.

גלעד קריב: הבנתי.

גלעד קריב: כי אנחנו עדיין בתוך השבעה ימים?

אסף פרידמן: זה 14 יום במקרה הזה.

אפרת חקאק: אנחנו בתוך השבועיים, זה 14 ימים כי אלה תקנות לפי סעיפים 4 ו-8.

אפרת חקאק: בדרך כלל יש לנו שבועיים לאשר את התקנות.

אפרת חקאק: אם זה היה תקנות לפי סעיף 7, שם יש הגבלות יותר משמעותיות על החירות, אז יש לוועדה שבוע.

גלעד קריב: בסדר גמור.

גלעד קריב: בוקר טוב לחבר הכנסת רוטמן.

גלעד קריב: אנחנו מייד נפנה לייעוץ המשפטי של משרד הבריאות שיציגו את השינויים.

גלעד קריב: אני רק אפתח ואומר שבשיחה שהתקיימה ביני לבין משרד הבריאות סוכם שאנחנו ניגש להאריך את תוקף התקנות כפי שהן למשך שבוע במסגרת תיקון מס' 8, אבל שיובא בהבנה שבתום השבוע הזה תונחנה על שולחננו תקנות שכבר מבטאות את אותה מגמה של הפחתת ההגבלות ואת התוכנית של המשרד להפחתה מדורגת.

גלעד קריב: אני אבקש ממשרד הבריאות בהתייחסות שלכם להתייחס גם איפה עומד נושא התקנות החדשות ומתי הן תגענה לשולחננו.

גלעד קריב: אני אומר שאנחנו במצב שלרוב אנחנו מנסים להימנע ממנו בחודשים האחרונים, של אישור רטרואקטיבי של התקנות.

גלעד קריב: הדבר הזה יותר קשור בבית הזה מאשר במשרדי הממשלה מכיוון שבחסות דיוני התקציב הרציפים לא עלה בידינו לכנס את הוועדה.

גלעד קריב: רשמנו זאת לפנינו, אנחנו כמובן גם בהמשך נקפיד על העניין של אישור מקדים של הוועדה לתקנות.

גלעד קריב: היועצת המשפטית, אם יש לך עוד הערת פתיחה ונשמע את הצגת הדברים על ידי עורכת הדין כהן קרן.

אפרת חקאק: אני רק אציין שהוועדה קיבלה אתמול בלילה גם את תיקון מס' 9 לתקנות אבל הוועדה לא תעסוק בזה היום כי צריכים להזמין אנשים אחרים לאותו דיון, זה בנושא תיירות.

גלעד קריב: בסדר גמור.

גלעד קריב: זה לא התיקון שנוגע להקלות.

גלעד קריב: נכון?

אפרת חקאק: לא.

אפרת חקאק: זה תיקון שנוגע לתיירים מחו"ל וקבוצות תיירים.

גלעד קריב: למתווה התיירות.

שמחה רוטמן: מה שאני מבין, אנחנו דנים עכשיו בשאלה אם זה ייכנס לתוקף עד יום, ושבעצם התקנות אמורות בכל מקרה להתבטל ביום רביעי זה, אלא אם כן יביאו משהו חדש.

גלעד קריב: כרגע התקנות הללו מוארכות עד יום רביעי.

גלעד קריב: ביקשתי מעורכת הדין כהן קרן לומר לנו מה הצפי לגבי הגשת התקנות החדשות כדי שנוכל להבין איפה אנחנו עומדים.

גלעד קריב: אבל כן, בגלל דיוני התקציב אנחנו מבצעים את השינוי הזה, והסיכום היה שאנחנו לכן לא עומדים על הכנסת שינויים כרגע בתקנות אלא מאריכים בשבוע את המצב כפי שהוא.

אפרת חקאק: זה עד חמישי, לא עד רביעי.

אפרת חקאק: זה עד ה-11 בחודש.

גלעד קריב: זה בעצם עד המעבר בין חמישי לשישי.

גלעד קריב: זה עד יום חמישי ב-23:59.

גלעד קריב: עורכת הדין כהן קרן, בבקשה.

גלעד קריב: איפה אנחנו עומדים מבחינת השינויים?

נינא כהן קרן: אין לי הרבה מה להוסיף מעבר למה שכבר נאמר.

נינא כהן קרן: יש את תיקון מס' 7, שם באמת נקבע ביטול מגבלת התפוסה באירועים בתו ירוק בשטח פתוח, למעט אירועים בגני אירועים.

נינא כהן קרן: יתר האירועים - כמו אירועי תרבות וספורט, פסטיבלים וכו' בשטח פתוח, בתי תפילה בשטח פתוח בתו ירוק - לא תחול עליהם מגבלת התפוסה של 5,000, המגבלה היחידה למעשה תהיה חובת התו הירוק.

גלעד קריב: זה נוגע למקומות כמו ההופעות בקיסריה וכו'.

נינא כהן קרן: פסטיבלים, מרתונים.

גלעד קריב: התקהלות התפילה בכותל המערבי, שלפרקים הייתה עליה הגבלה של 8,000.

גלעד קריב: בתקנות, בשלושת המקומות הקדושים אין הגבלה, אבל במהלך החגים הייתה שם הגבלה של 8,000 נפש.

נינא כהן קרן: נכון, אבל כרגע זה לא מקום שפועל בתו ירוק.

גלעד קריב: נכון.

גלעד קריב: אז הסרת המגבלה נוגעת רק למקומות שפועלים בתו ירוק בחוץ.

נינא כהן קרן: נכון מאוד.

גלעד קריב: כולל מסעדות, אפשר עכשיו לשים בשטח החיצוני 6,000 סועדים.

גלעד קריב: יש סעיף ספציפי על מסעדות, אבל בסדר גמור.

נינא כהן קרן: תיקון מס' 8 הוא תיקון של הארכת תוקף לשבוע.

שמחה רוטמן: כסעודת שלמה בשעתו.

נינא כהן קרן: מראש הארכנו את זה לתקופה קצרה כי הכוונה באמת להביא בתיקון הקרוב שצפוי להגיע - - -

גלעד קריב: שנייה, יש פה דיון הלכתי.

גלעד קריב: לא סומכים את השינוי בזימון על סעודת שלמה.

גלעד קריב: סעודת שלמה זה סעודה מפסקת.

שמחה רוטמן: אבל יש נוסח מיוחד במשנה.

גלעד קריב: ל-10,000 איש, אבל הוא לא נסמך על סעודת שלמה.

גלעד קריב: בסדר, חידוד תורני לשעות בוקר.

נינא כהן קרן: התיקון צפוי להגיע עד יום רביעי בחצות, מן הסתם, 24 שעות לפני שהתיקון פוקע.

נינא כהן קרן: כמובן, אם תהיה לנו אפשרות להביא קודם, נביא קודם, אני לא יכולה כרגע לעדכן מתי בדיוק בין היום לרביעי - - -

גלעד קריב: תכף נדבר על התקנות החדשות.

גלעד קריב: כרגע, רק כדי להסתכל על הנוסח המשולב, הדברים הם בסעיף 4(ב).

גלעד קריב: נכון?

נינא כהן קרן: נכון.

גלעד קריב: תפוסה מותרת במקום הפועל בתו ירוק.

גלעד קריב: בעצם מה שעשיתם, פשוט השארתם מגבלה של עד 1,000 איש במבנה.

נינא כהן קרן: נכון.

גלעד קריב: שזאת המגבלה שתישאר לנו כרגע בתו הירוק, ובשטחים פתוחים אין כרגע מגבלה.

גלעד קריב: אחד הדברים שאנחנו העלינו בדיון – ואני אשמח לדעת אם אתם מטפלים בזה – שהנושא הזה של הגבלת ההתקהלות במקום פתוח צריך לבוא לידי ביטוי גם בהגבלת ההתקהלות לא בתו ירוק, כמובן לא באותן פרופורציות.

גלעד קריב: מכיוון שזה לא בתו ירוק אז מקובל עלינו שתהיה שם מגבלה בניגוד לתו הירוק אבל להישאר עם מצב שבו בלי תו ירוק המגבלה היא 100 אנשים.

נינא כהן קרן: כן.

גלעד קריב: כמעט בכל יום הולדת של כיתה שמתכנסת בפארק מגיעים לתפוסה הזאת, כל פעילות של תנועת נוער בחוץ מגיעה לתפוסה הזאת.

גלעד קריב: האם הסיפור הזה מטופל בתקנות?

נינא כהן קרן: כמובן שלקחנו את ההערה לתשומת לבנו אבל בגלל שהפרטים של המתווה עדיין בדיונים, אני לא יכולה כרגע להגיד מה צפוי להיות ומה לא כי הדברים לא סגורים.

נינא כהן קרן: אני כן יכולה להגיד שאנחנו בוחנים את כל ההגבלות שיש היום בתקנות – הגבלות על תו ירוק, לא על תו ירוק.

גלעד קריב: אני אומר לפרוטוקול שהצעתי הנאמנה היא שיהיה דין ודברים לפני הנחת התקנות ביום רביעי.

גלעד קריב: אנא, אם אילנה שומעת אותנו באמצעות הזום – תכף נשמע אותה – אני מאוד מציע שיהיה שיג ושיח איתנו לפני הנחת התקנות כי אם המתווה לא יתואם איתנו אז יכול להיות שנאשר תקנות ל-48 שעות.

נינא כהן קרן: אנחנו באמת בוחנים את כל ההגבלות.

נינא כהן קרן: פשוט מטבע הדברים, אני לא יכולה בשלב כזה מוקדם לעדכן כאן מה צפוי להשתנות, אני גם בעצמי לא יודעת כי הדברים עוד לא נסגרו באופן סופי ואנחנו בהחלט בוחנים.

גלעד קריב: טוב.

גלעד קריב: ואנחנו עומדים על קבלתן 24 שעות לפני.

גלעד קריב: זה שינוי משמעותי, אני לא אקבל פה שימוש בסעיף הדחיפות, אני גם את המסר הזה מעביר.

גלעד קריב: אין פה שום אלמנט של דחיפות, באמת אין פה ממש שום אלמנט של דחיפות כרגע במגמות הנוכחיות של התחלואה ובעומס כרגע של הפעולה, גם של משרד הבריאות וגם של הוועדה.

גלעד קריב: התקנות צריכות להיות מונחות על השולחן 24 שעות לפני בצורה מסודרת כדי שהח"כים ילמדו אותן.

גלעד קריב: אני חושב שהמשמעות היא שנצטרך לכנס את הוועדה בחמישי בבוקר לדון בתקנות.

אסף פרידמן: אם הן יגיעו, כן.

גלעד קריב: חברים, אני רוצה להסביר.

גלעד קריב: אם הן לא יגיעו במועד, יהיה פה אישור תקנות ל-48 שעות ויהיה פה סיפור רציני.

גלעד קריב: אני מצפה להתדיינות מסודרת שלכם איתנו על נושא המתווה החדש של התו הירוק.

גלעד קריב: קחו את זה בחשבון, אני גם אעביר את זה ללשכת שר הבריאות אבל תעבירו את זה לכל הגורמים הנוגעים בדבר.

גלעד קריב: אז בעצם השינוי היחיד שאנחנו נדרשים אליו זה העניין של 5,000, של מגבלת התפוסה.

גלעד קריב: רק כדי להבין, התקנות שמונחות כרגע על שולחננו, תיקון מס' 9, כל כולו נוגע למתווה התיירות?

נינא כהן קרן: נכון.

גלעד קריב: גברתי היועצת המשפטית, במנדט של הוועדה שלנו, בעצם את כל מתווה התיירות הם מביאים אלינו?

אפרת חקאק: לא.

נינא כהן קרן: לא.

נינא כהן קרן: יש גם תיקונים לצו.

נינא כהן קרן: התיקון שהגיע אתמול בלילה, הוא כולל הוראות שחלות על סוכני טיולים ומדריכי טיולים שמלווים קבוצות מאורגנות של תיירים ועוד איזשהו אלמנט של מעין תו ירוק קבוצתי שמאפשר להם להיכנס לחלק מהמקומות.

נינא כהן קרן: זה לא הסדרה מלאה של כל המתווה אלא נועד לצורכי אכיפה, לקבוע הוראות לסוכנים שמלווים את התיירים.

גלעד קריב: מה מועד הכניסה לתוקף?

נינא כהן קרן: לפי ברירת המחדל של החוק, תוך 24 שעות.

גלעד קריב: אני באמת חייב להבין רגע את הדינמיקה.

נינא כהן קרן: צריך לבדוק גם מול משרד התיירות.

נינא כהן קרן: אני לא בטוחה שבאמת בפועל המתווה החל כי אני לא יודעת אם יש קבוצות.

גלעד קריב: אני שמעתי הבוקר את שר התיירות מכריז ברשת ב' בשמחה על כניסת המתווה, אבל אני רגע חייב להבין את הדינמיקה למול הוועדה, אני מתקשה להבין אותה.

גלעד קריב: מדברים על מתווה התיירות שבועות.

גלעד קריב: שבועות.

גלעד קריב: מתי התקנות האלה הונחו על שולחננו?

אסף פרידמן: בחצות.

גלעד קריב: וממתי הן נכנסות לתוקף?

גלעד קריב: הן היום בלילה נכנסות לתוקף?

גלעד קריב: מתווה שמטיל על סוכנים, על מדריכים ועל מלווים בטיולים חובות סטטוטוריות חדשות.

נינא כהן קרן: אלה סוכנים שכרגע לא מקבלים קבוצות כאלה של תיירים.

גלעד קריב: לא, אני עכשיו מדבר רק על הדינמיקה למול הוועדה.

גלעד קריב: מה בדיוק הציפייה?

גלעד קריב: למה התקנות הללו לא מונחות על שולחננו שלושה-ארבעה ימים לפני, שנוכל לעשות דיון ראוי במתווה התיירות?

גלעד קריב: אני רוצה לומר לכם, יש פה איזושהי תחושה שפשוט, למרות כל השיחות שלנו, כל הדיבורים שלנו, אתם רואים בכנסת חותמת גומי.

נינא כהן קרן: אני רק אגיד, ההערה והביקורת כמובן מובנת.

גלעד קריב: מה זה עוזר לנו?

נינא כהן קרן: אני רק אגיד שבתוך הממשלה, ממש עד השלבים הסופיים לא היה ברור בדיוק האם נדרש תיקון תקנות ואיזה תיקון תקנות.

גלעד קריב: אין בעיה.

גלעד קריב: אז תדחו את מתווה התיירות, תכבדו את הבית הזה ואת ועדותיו ותודיעו שמכיוון שאתם לא הספקתם, אז המתווה נכנס בשבוע הבא.

גלעד קריב: אני לא מצליח להבין את זה.

גלעד קריב: לא מדובר פה בהארכת תקנות.

גלעד קריב: יש כאן נציג או נציגה ממשרד המשפטים?

אולגה פרישמן: כן.

גלעד קריב: אני חייב לקבל מכם הסבר על זה.

גלעד קריב: יש פה מתווה חדש.

גלעד קריב: בסדר, אני מבין, תיקון מס' 8, תיקון 7, שיניתם דבר קטן שהולם את רוחה של הוועדה, של הסרת המגבלות.

גלעד קריב: תיקון מס' 8, אני סיכמתי עם לשכת השר שמאריכים בשבוע דיוני תקציב.

גלעד קריב: איך לא רועדת לכם היד, משרדי הממשלה, היועצים המשפטיים, כשאתם מניחים בחצות בלילה על שולחן ועדת החוקה מתווה חדש לגמרי?

שמחה רוטמן: אני אגיד לך את התשובה, אדוני?

גלעד קריב: אני לא בטוח שאני רוצה לשמוע את התשובה.

שמחה רוטמן: אתה לא רוצה לשמוע אותה – כי זה באשמתך.

גלעד קריב: בסדר.

שמחה רוטמן: כי אתה תעביר להם את זה.

גלעד קריב: לא.

גלעד קריב: אבל אני רוצה לומר לך.

גלעד קריב: א', אני לא אעביר להם.

שמחה רוטמן: כי בעבר הם עשו את זה כמה וכמה פעמים וכל פעם אמרת: פעם אחרונה, פעם אחרונה.

גלעד קריב: לא.

גלעד קריב: דרך אגב, כשעמדנו איתם אז הם הפסיקו את השימוש בסעיף הדחיפות.

גלעד קריב: זה לא נכון, חבר הכנסת רוטמן, אנחנו הצלחנו להגיע למצב שבו במהלך חודש אוגוסט – זאת לא רק הייתה עבודה שלי כי אני הייתי מושבת – אבל הצלחנו להגיע למצב שיש תיאום עם לשכת שר הבריאות, מקדים.

גלעד קריב: אני לא מצליח להבין איך בפעם הראשונה אתם שמים על שולחננו מתווה בחצות הלילה, כך שגם אני לא יכולתי לכנס על זה היום דיון, ואתם מכניסים את המתווה.

סימון דוידסון: דרך אגב, אותו דבר היום בוועדת חינוך קורה.

גלעד קריב: אני אומר ככה.

גלעד קריב: יש לנו יום עמוס בדיונים.

גלעד קריב: יכול מאוד להיות שאני אכנס דיון ואני אפסול את התקנות.

גלעד קריב: אני אמליץ לחבריי בוועדה פשוט לדחות את התקנות.

גלעד קריב: עורכת הדין כהן קרן, תעבירי בבקשה מסר ללשכת שר הבריאות שאני שוקל להמליץ לחברי הוועדה לא לא לדון בתקנות אלא לא לאשר את התקנות.

גלעד קריב: אנחנו נכנס אולי בהמשך היום דיון וזה מה שאנחנו נעשה.

גלעד קריב: רק להגיד, אתמול דיברתי עם אנשי לשכת שר הבריאות.

גלעד קריב: אני לא מצליח להבין את ההתנהלות שלכם, אני לא מצליח להבין את משרד המשפטים.

גלעד קריב: יש לכם איזו חובה על תקינות תהליכים, זה התפקיד שלכם.

גלעד קריב: איך יכול להיות שאנחנו מאשרים תקנות של מתווה תיירות בלי שאנחנו מזמינים את גורמי התיירות השונים לבוא ולהציג את עמדתם, בלי שיש דין ודברים בינינו לבין ועדת הכלכלה שאחראית על התחום?

גלעד קריב: אני ממש לא מבין את זה.

גלעד קריב: אני מבקש מלשכת שר הבריאות ליצור איתי קשר ולהבהיר לי את הסיפור הזה.

גלעד קריב: באמת, אני נוטה לשקול לא לאשר את התקנות האלה.

גלעד קריב: מתראיין שר הבריאות, מכריז על מתווה התיירות כשהתקנות לא מאושרות כאן.

גלעד קריב: מה זה הדבר הזה?

גלעד קריב: אילנה גנס נמצאת איתנו?

סימון דוידסון: איפה התקנות האלה?

גלעד קריב: לא, אלה לא התקנות שאנחנו דנים בהן היום.

גלעד קריב: התקנות שאנחנו דנים בהן היום הן כמעט טכניות.

סימון דוידסון: אז מה עם התיירות?

גלעד קריב: התיירות הונח על שולחננו אתמול בחצות הלילה, זה לא על סדר-היום בכלל, זה העניין.

סימון דוידסון: אבל איך אפשר שהן לא ייכנסו לתוקף?

גלעד קריב: כן ייכנסו הלילה לתוקף, אלא אם אנחנו נתכנס בצוהריים ונבטל את התקנות ונודיע שהן לא נכנסות לתוקף.

שמחה רוטמן: אני אמליץ, אדוני היושב-ראש, בכל מקרה, כל מה שמטיל חובות ועבירות פליליות – לבטל.

שמחה רוטמן: ככל שהמתווה הזה הוא מקל, אין לי שום עניין לפגוע בגופים אבל המתווה שמטיל אחריות - - -

גלעד קריב: מה הבעיה?

גלעד קריב: שהמתווה הזה, יש בו בשורה כי הוא מאפשר כניסה של קבוצות, אבל הוא מטיל אחריות על סוכני נסיעות, על מלווי טיולים, שיש בה אלמנט גם של חובה, עם תולדה פלילית או מינהלתית.

גלעד קריב: אז במקום לעשות דיון מסודר במתווה, לשמוע, ולמה דווקא קבוצות של חמישה?

גלעד קריב: למה שזוג תיירים לא יוכל להיכנס לארץ אם הוא לוקח על עצמו את כל החובות?

גלעד קריב: לא צריך לקיים על זה דיון בכנסת?

גלעד קריב: בואו, יש לנו דיון חשוב לפנינו.

גלעד קריב: אילנה, התייחסות קצרה לתיקון מס' 7 ו-8, אנחנו לתיקון 9 לא מתייחסים כרגע.

גלעד קריב: חברי הכנסת, אם רוצים להעיר הערות ואנחנו נצביע על תיקונים 7 ו-8.

שמחה רוטמן: יש לי רק שאלה.

שמחה רוטמן: חוות הדעת האפידמיולוגית, יש איזו אמירה שגל התחלואה הנוכחי לא שכך – אגב, שכך עם שני כ"פים ולא עם חי"ת.

גלעד קריב: כתוב שחח?

שמחה רוטמן: כתוב שכח מלשון forgot.

גלעד קריב: יפה.

גלעד קריב: כי זה יכול להיות גם שחח, שהגל השתוחח.

גלעד קריב: נכון?

שמחה רוטמן: גם.

שמחה רוטמן: נכון.

שמחה רוטמן: אבל הם הצליחו שזה לא יהיה שכך.

שמחה רוטמן: זה לא שחח ולא שכך, זה שכח עם כח.

שמחה רוטמן: הם שכחו אותנו.

גלעד קריב: כי הם פשוט באופן פרוידיאני שכחו להגיש את התקנות למתווה התיירות בזמן לוועדה.

שמחה רוטמן: אבל אני כן שואל לגבי שאלת האכיפה, אני מבקש לשמוע.

שמחה רוטמן: מאחר שאנחנו מצד אחד משחררים, וטוב שכך, את המספרים, מצד שני הקנסות עדיין בעינם, האם עדיין יש בהם צורך?

שמחה רוטמן: כמה קנסות הוטלו?

שמחה רוטמן: כמה אכיפה?

שמחה רוטמן: הייתי שמח לשמוע התייחסות.

גלעד קריב: אני רק אומר בהקשר הזה שאנחנו קיימנו – אני חושב שזה היה בשבוע שעבר או שבוע לפני – דיון בהארכת ההכרזה על פיקוח באמצעי אלקטרוני וקיבלנו שם סקירה יחסית רחבה בתחום האכיפה.

שמחה רוטמן: על הבידודים.

גלעד קריב: נכון.

גלעד קריב: אני חושב שאנחנו נצטרך לקיים בשבוע-שבועיים הקרובים עוד דיון מעקב עם מינהלת האכיפה.

שמחה רוטמן: פה זה בעיקר על נושא של העסקים והתו הירוק.

גלעד קריב: אני לא בטוח שלאילנה ולנציגות משרד המשפטים יש על זה נתונים, אבל אני אומר עוד פעם, אנחנו מתקדמים בעיניים פקוחות למצב שאתם תניחו לנו ביום רביעי בחצות את התקנות של המתווה החדש של התו הירוק, תצפו שביום חמישי נתכנס ונאשר, ואם לא, מה אכפת לכם, זה בחצות, בין חמישי לשישי ייכנס ממילא.

גלעד קריב: זה פשוט לא ימשיך לעבוד ככה.

גלעד קריב: אנחנו לא בשיא הגל הרביעי כרגע, זה פשוט לא יכול לעבוד ככה.

גלעד קריב: אני לא רוצה לחזור לתיקון מס' 9, אני אתייעץ עם צוות הוועדה והיועצים המשפטיים מה אנחנו עושים.

גלעד קריב: תרמזו בלשכת שר הבריאות ולשר התיירות שלא יצהלו בשער בת רבים את כניסת מתווה הבריאות היום לתוקף.

גלעד קריב: לא יודע – אולי כן, אולי לא – אבל יהיה פה דיון.

גלעד קריב: וגם אם אנחנו נאשר את התקנות כדי לא לאכזב סוכני תיירות, למרות שרובם מהשיחות שלי איתם מאוכזבים מהמתווה – כמו למשל מההגבלה המוזרה דווקא על קבוצות של חמישה, ולמה לא לאפשר לזוג להיכנס?

גלעד קריב: הסיפור הזה יאושר לשלושה-ארבעה ימים כדי שהוועדה תתכנס ותקיים דיון רציני במתווה התיירות.

גלעד קריב: פשוט חרפה.

גלעד קריב: פשוט חרפה היחס שלכם לוועדות הכנסת.

גלעד קריב: אין לי מילה אחרת, וזה ישפיע.

גלעד קריב: בדיוני חוק הקורונה זה ישפיע על התוצאות הסופיות של חוק הקורונה לגבי יחסי כנסת-ממשלה בתקופת הקורונה.

גלעד קריב: אילנה, בבקשה.

גלעד קריב: צר לי שאני מעביר את רשות הדיבור אלייך אחרי – שמתם לב שמאז שסודר לה אישור כניסה לכנסת היא לא מגיעה?

גלעד קריב: אילנה, אנחנו מוטרדים מהעניין.

אילנה גנס: בוקר טוב לחברי הוועדה הנכבדים.

אילנה גנס: קודם כול אני אתייחס בקצרה לתמונת מצב תחלואה העדכני.

אילנה גנס: למרות שאנחנו בהחלט במגמת ירידה יפה, אנחנו כבר מהשבוע מדשדשים על מספרים סביב ה-550–600 מאומתים בממוצע שבועי.

אילנה גנס: מספר הבדיקות החיוביות עדיין נותר ללא שינוי סביב 0.6, 0.7, וגם מקדם ההדבקה טיפה בעלייה.

אילנה גנס: אנחנו רואים איזושהי מגמת האטה מסוימת בירידת התחלואה ולכן אנחנו בוחנים את המתווה החדש של הקלות, שללא ספק יבואו אבל אנחנו מסתכלים עליו בצורה יותר מדודה.

אילנה גנס: לפחות עמדתנו המקצועית מבחינה אפידמיולוגית היא שלא נכון להגיע להסרה מלאה של כלל ההגבלות כפי שעשינו בין גל התחלואה השלישי לרביעי, וכנראה שחלק מהעלייה המאוד מאוד מהירה בגל התחלואה האחרון חווינו בגלל הסרה מאוד מאוד מהירה של כלל ההגבלות והקושי המסוים להחזיר אותן שקרה בעיכוב, בטח לא הצליח להדביק את קצב העלייה האקספוננציאלי בתחלואה עצמה.

אילנה גנס: לכן, לעמדתנו אם כן, שיהיה נכון להשאיר הגבלות מסוימות או מתווה תו ירוק, כמובן מאוד מותאם ורלוונטי רק במקומות שאנחנו מבינים שיש שם סיכון מוגבר משמעותית או להדבקה או לתחלואה קשה, אבל אין ספק שאנחנו בכיוון של הקלות.

אילנה גנס: זה עדיין בבחינה ועד יום רביעי המתווה הזה ייסגר ויוצג לאישור הוועדה אחרי שזה יעבור אישור קודם.

אילנה גנס: מבחינת הסרת הגבלות, אז שוב, מקומות שהם שטח פתוח, אנחנו מרגישים בהחלט בנוח כבר ללכת להסרת הגבלות, בטח במקומות שמופעלים בתו ירוק, ואני מעריכה, לפחות להבנתנו ובגיבוש המתווה החדש אנחנו נייצר איזושהי קורלציה הגיונית בין הגבלות התקהלות להקלות בהגבלות כפי שקיימות היום בתקנות תו ירוק.

שמחה רוטמן: יש לי שאלה למומחי משרד הבריאות, פשוט חוות דעת.

שמחה רוטמן: האם וירוס זה קללה?

שמחה רוטמן: האם וירוס זה דבר חיובי?

שמחה רוטמן: את לא חייבת כמובן לענות.

גלעד קריב: חבר הכנסת רוטמן, השאלה הגדולה לא אם זה קללה.

גלעד קריב: השאלה הגדולה אם כבר מצאנו חיסון להשפעתו.

גלעד קריב: זאת השאלה הגדולה.

שמחה רוטמן: פשוט שמעתי היום בבוקר שסגן שר טוען שווירוס זה דבר חיובי, לכן אני תוהה האם וירוס, מדובר בדבר חיובי או לא, ומי לנו מומחה בכנסת אם לא משרד הבריאות.

סימון דוידסון: אני בטוח שאם זה היה הפוך, ההגדרה הייתה שונה.

גלעד קריב: חבר הכנסת רוטמן, עדיף שנחזור לדברי התורה שעסקנו בהם בתחילת המפגש.

גלעד קריב: אילנה, אני מבקש שתעבירי את המסר למנכ"ל משרד הבריאות, לראשת שירותי בריאות הציבור, לצוות השר.

גלעד קריב: שני עניינים.

גלעד קריב: אני עוד לא יודע מה אנחנו נעשה עם תקנות התיירות, הן בטח לא תאושרנה ככה לתקופה שאתם רוצים מבלי דיון רציני כאן בוועדה, ואתם מנעתם מאיתנו לקיים דיון רציני בוועדה.

גלעד קריב: אבל כבר מראש, כדי שלא תאמרו לא ידענו, אני לא מוכן לקבל את התקנות של התו הירוק בחצות ביום רביעי ושנקיים בהן דיון קצר ביום חמישי.

גלעד קריב: או שאתם תניחו, למרות שזה לא נדרש בחוק, תסיימו את הדיון לפני ותניחו אותן כך שאנחנו נוכל ללמוד אותן ביום רביעי, או שאתם תבואו איתנו בדין ודברים לפני שאתם מפרסמים את התקנות.

גלעד קריב: אני עומד על זה חד-משמעית.

גלעד קריב: אני אומר את זה ללשכה המשפטית של משרד הבריאות ואומר את זה למשרד המשפטים.

גלעד קריב: באמת, יש לי ציפייה ממשרד המשפטים – אתם בתוך האירוע הזה בין השאר כדי לעמוד על תקינות התהליכים של התקנת התקנות.

גלעד קריב: ודינן של תקנות שמאריכות מתווה שכבר אנחנו דשים בו שישה חודשים, לא כדין תקנות שמביאות בפעם הראשונה לכנסת מתווה חדש, שעוד נוגע גם לעבודה של ועדות אחרות, ומייסד כמו שאמר חבר הכנסת רוטמן בצדק, מרחיב את מעגל העבירות הפליליות והקנסות המינהליים על קבוצה שלמה של עובדים, שעכשיו גם הופכים להיות נאמני קורונה, ולהם כנראה אין ראשת ועד כמו למורים ולמורות, שאומרת מורים ומורות לא יהיו נאמני קורונה.

גלעד קריב: הפכנו כל מדריך טיולים לנאמן קורונה.

שמחה רוטמן: שלא יצא מפה שאנחנו רוצים שתהיה להם ראשת ועד כזאת.

גלעד קריב: אתה לא רוצה.

שמחה רוטמן: אנחנו מעדיפים שגם למורים לא תהיה ראשת ועד כזאת.

גלעד קריב: אז אני מברך את ראשת הסתדרות המורים ואני ממליץ בכל פה ולשון לסוכני התיירות בישראל, למדריכי הטיולים, להתאגד ככל יכולתם.

גלעד קריב: חבר הכנסת רוטמן, סיימנו.

גלעד קריב: אני שמח שאנחנו ממצים את הפינג פונג בינינו עד 9:30.

שמחה רוטמן: מצוין.

גלעד קריב: זה אומר שמעכשיו נסכים.

גלעד קריב: גברתי היועצת המשפטית, אנחנו צריכים להקריא את התקנות, בבקשה.

אפרת חקאק: אני מתחילה עם תיקון מס' 7.

גלעד קריב: בסדר גמור.

גלעד קריב: אנחנו מצביעים על תיקון מס' 7.

גלעד קריב: כזכור, עוסק רק בהסרת הגבלת מספר המתקהלים בשטח פתוח בתו ירוק, מוריד את מגבלת ה-5,000, וכרגע מותיר אותנו עם מגבלה על התכנסות בתו ירוק רק במבנה סגור של 1,000 איש.

גלעד קריב: מי בעד אישור התקנות?

גלעד קריב: מי נגד?

גלעד קריב: אושר.

גלעד קריב: אושר פה אחד.

גלעד קריב: תיקון מס' 8.

אפרת חקאק: חסרה פה השנה העברית: 11 בנובמבר 21'.

גלעד קריב: מי בעד אישור תיקון מס' 8?

גלעד קריב: מי נגד?

גלעד קריב: אושר.

גלעד קריב: אושר פה אחד.

גלעד קריב: אנחנו בהמשך היום נודיע לכם על כוונתנו בעניין תקנות התיירות.

גלעד קריב: אנחנו נמצאים במצב שאם אנחנו לא נכנס דיון בנושא, התקנות תיכנסנה לתוקף היום בחצות.

סימון דוידסון: אנחנו לא נוכל הרי לא.

סימון דוידסון: זה ייכנס ואז אנחנו נצטרך לעשות דיון?

גלעד קריב: סליחה.

גלעד קריב: אנחנו יכולים להתכנס ולקבל החלטה שאנחנו דוחים את התקנות.

שמחה רוטמן: או לעשות דיפרנציאציה בתאריכים או להוריד סעיפים.

גלעד קריב: אפשרות אחת היא לדחות את התקנות ולומר לממשלה, תתקנו את התקנות מחדש בתיאום.

סימון דוידסון: יש כבר קבוצות שמגיעות.

גלעד קריב: נכון.

גלעד קריב: אפשרות שנייה היא לקצוב את התקנות.

גלעד קריב: עוד פעם, המצב הזה שמכניסים משטר עם היבטים פליליים ומינהליים לתוקף בלי שמתקיים דיון, ואני אומר - איתי לא דיברו, לא ממשרד הבריאות ולא ממשרד התיירות על התקנות האלה, אולי דיברו עם חברנו חבר הכנסת מיכאל ביטון בוועדת הכלכלה, אולי במקום אחר - איתי לא דיברו על התקנות בנושא התיירות.

גלעד קריב: לא הוחלפה מילה, ותאמינו לי שאני בקשר די אינטנסיבי עם לשכת שר הבריאות, אז הדברים האלה לא דוברו.

גלעד קריב: אני שמעתי היום את שר התיירות מכריז על תחילת המתווה כשהתקנות עוד לא בתוקף.

גלעד קריב: במינימום, אם באמת בשעות הקרובות יתברר שכבר נכנסות קבוצות על פי המתווה הזה, אז במקסימום, צריך לאשר את התקנות האלה ל-48 שעות ודקה לא יותר, וביום חמישי הממשלה תגיע לפה לדיון מסודר – עם נציגי משרד התיירות, עם נציגי משרד הבריאות, כשנציגי התאחדות המלונות, סוכני הנסיעות, הנציגים של מדריכי הטיולים, יוכלו להגיע ולהשמיע את קולם במתווה.

גלעד קריב: אני יודע בבירור שיש הערות משמעותיות על המתווה.

גלעד קריב: נתתי רק דוגמה אחת, שסוכני תיירות לא מבינים למה ההגבלה הזאת למינימום של חמישה.

גלעד קריב: הרי לקבוצות יותר קשה להתארגן, יותר קל לזוג יהודי מבוגר מארצות הברית, שאפילו כבר מחוסן בבוסטר.

סימון דוידסון: זאת אומרת, אם אני אדם בודד שרוצה להגיע למדינת ישראל, לפי התקנות האלה אני לא יכול.

גלעד קריב: ואתה לא עם בוסטר, כרגע המתווה לא נותן לך מענה.

גלעד קריב: מה הטעם בהגבלה הזאת של חמישה אנשים?

גלעד קריב: אם אתה עושה מתווה, תאפשר גם לבן אדם אחד.

שמחה רוטמן: זה בגלל שסוכני הנסיעות התאגדו.

גלעד קריב: כי דרך אגב אם הם יתאגדו יותר חזק, אז ברור שהתקנות מלכתחילה יהיו יותר טובות.

גלעד קריב: כאמור, נודיע לחברי הוועדה מה אנחנו עושים עם תקנות התיירות.

גלעד קריב: תודה, חבריי – חבר הכנסת דוידסון, חברת הכנסת בזק וחבר הכנסת יוראי להב הרצנו.

גלעד קריב: תודה.

גלעד קריב: הישיבה נעולה.